CELEX: 32021R0078
Language: el
Date: 2021-01-27 00:00:00
Title: Εκτελεστικός κανονισμός (ΕΕ) 2021/78 της Επιτροπής της 27ης Ιανουαρίου 2021 για την τροποποίηση του εκτελεστικού κανονισμού (ΕΕ) 2020/600 σχετικά με παρέκκλιση από τον εκτελεστικό κανονισμό (ΕΕ) 2017/892, τον εκτελεστικό κανονισμό (ΕΕ) 2016/1150, τον εκτελεστικό κανονισμό (ΕΕ) αριθ. 615/2014, τον εκτελεστικό κανονισμό (ΕΕ) 2015/1368 και τον εκτελεστικό κανονισμό (ΕΕ) 2017/39 της Επιτροπής όσον αφορά ορισμένα μέτρα για την αντιμετώπιση της κρίσης που προκάλεσε η πανδημία COVID-19

28.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 29/5
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/78 ΤΗΣ ΕΠΙΤΡΟΠΗΣ
         της 27ης Ιανουαρίου 2021
         για την τροποποίηση του εκτελεστικού κανονισμού (ΕΕ) 2020/600 σχετικά με παρέκκλιση από τον εκτελεστικό κανονισμό (ΕΕ) 2017/892, τον εκτελεστικό κανονισμό (ΕΕ) 2016/1150, τον εκτελεστικό κανονισμό (ΕΕ) αριθ. 615/2014, τον εκτελεστικό κανονισμό (ΕΕ) 2015/1368 και τον εκτελεστικό κανονισμό (ΕΕ) 2017/39 της Επιτροπής όσον αφορά ορισμένα μέτρα για την αντιμετώπιση της κρίσης που προκάλεσε η πανδημία COVID-19
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (1) του Συμβουλίου, και ιδίως το άρθρο 54,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2020/600 της Επιτροπής (2) εισήγαγε ορισμένες παρεκκλίσεις από τους κανόνες που ισχύουν, μεταξύ άλλων στον αμπελοοινικό τομέα, σκοπός των οποίων ήταν να ανακουφίσουν τους επιχειρηματίες του εν λόγω τομέα και να τους βοηθήσουν να αντιμετωπίσουν τις επιπτώσεις της πανδημίας COVID-19. Ωστόσο, παρά τη χρησιμότητα των μέτρων αυτών, η αγορά οίνου δεν κατόρθωσε να ανακτήσει την ισορροπία της μεταξύ προσφοράς και ζήτησης και δεν αναμένεται να την ανακτήσει βραχυμεσοπρόθεσμα, λόγω της συνεχιζόμενης πανδημίας.
                  
               
                     (2)
                  
                  
                     Επιπλέον, τα μέτρα που θεσπίστηκαν για την αντιμετώπιση της πανδημίας COVID-19 συνεχίζονται στα περισσότερα κράτη μέλη και σε ολόκληρο τον κόσμο. Τα μέτρα αυτά περιλαμβάνουν την επιβολή περιορισμών όσον αφορά το μέγεθος των κοινωνικών συναθροίσεων και εορτασμών, καθώς και τις δυνατότητες κατανάλωσης φαγητού και ποτών εκτός της οικίας. Σε ορισμένες περιοχές, εξακολουθεί να επιβάλλεται απαγόρευση κυκλοφορίας σε συνδυασμό με ακύρωση δημόσιων εκδηλώσεων και ιδιωτικών εορτών. Οι αλυσιδωτές επιπτώσεις αυτών των περιορισμών οδήγησαν σε περαιτέρω μείωση της κατανάλωσης οίνου στην Ένωση και σε επιβεβαιωμένη μείωση των εξαγωγών οίνου σε τρίτες χώρες. Επιπλέον, η αβεβαιότητα ως προς τη διάρκεια της κρίσης, η οποία αναμένεται να διαρκέσει πιθανότατα και μετά το τέλος του 2020, ζημιώνει μακροπρόθεσμα τον αμπελοοινικό τομέα της Ένωσης, καθώς η κατανάλωση οίνου είναι απίθανο να ανακάμψει και οι εξαγωγικές αγορές θα χαθούν. Αυτός ο συνδυασμός παραγόντων έχει σημαντικό αρνητικό αντίκτυπο στην τιμολόγηση στην αγορά οίνου της Ένωσης. Τα αποθέματα που βρίσκονταν ήδη σε πρωτοφανή υψηλά επίπεδα στις αρχές της περιόδου εμπορίας 2019-2020 έχουν αυξηθεί. Τέλος, η αναμενόμενη υψηλή απόδοση της συγκομιδής του 2020, η οποία αναμένεται να υπερβεί εκείνη της συγκομιδής του 2019 κατά περίπου 10 εκατομμύρια εκατόλιτρα οίνου, θα συμβάλει στην περαιτέρω επιδείνωση της κατάστασης.
                  
               
                     (3)
                  
                  
                     Κατά συνέπεια, δεδομένης της μακράς διάρκειας των περιορισμών που επιβάλλουν τα κράτη μέλη για την αντιμετώπιση της πανδημίας COVID-19 και της ανάγκης να διατηρηθούν οι περιορισμοί σε ισχύ, η σοβαρή οικονομική διαταραχή στις κύριες αγορές οίνου και οι συνακόλουθες αρνητικές επιπτώσεις στη ζήτηση οίνου επιδεινώνονται.
                  
               
                     (4)
                  
                  
                     Υπό το πρίσμα αυτής της εξαιρετικά σοβαρής διατάραξης της αγοράς και της συσσώρευσης δυσχερών συνθηκών στον αμπελοοινικό τομέα, η οποία οφείλεται στην επιβολή δασμών από τις Ηνωμένες Πολιτείες στις εισαγωγές οίνων της Ένωσης τον Οκτώβριο 2019 και η οποία συνεχίζεται πλέον με τις επιπτώσεις των εν εξελίξει περιοριστικών μέτρων λόγω της παγκόσμιας πανδημίας COVID-19, οι επιχειρήσεις του αμπελοοινικού τομέα της Ένωσης εξακολουθούν να αντιμετωπίζουν εξαιρετικές δυσκολίες. Ως εκ τούτου, δικαιολογείται η παροχή περαιτέρω βοήθειας στον αμπελοοινικό τομέα.
                  
               
                     (5)
                  
                  
                     Η συνεχιζόμενη εφαρμογή των μέτρων για την αντιμετώπιση της κρίσης στον αμπελοοινικό τομέα της Ένωσης, τα οποία θεσπίστηκαν με τον εκτελεστικό κανονισμό (ΕΕ) 2020/600, θεωρείται ουσιώδους σημασίας προκειμένου να δοθεί στα κράτη μέλη και στις επιχειρήσεις η απαραίτητη ευελιξία για την εφαρμογή προγραμμάτων στήριξης στον αμπελοοινικό τομέα της Ένωσης. Ειδικότερα, η δυνατότητα των κρατών μελών να εισάγουν αλλαγές στα αντίστοιχα εθνικά προγράμματά τους, όποτε αυτό είναι αναγκαίο κατά τη διάρκεια του έτους, έδωσε τη δυνατότητα στα κράτη μέλη να αντιδρούν ταχέως στις έκτακτες περιστάσεις των τελευταίων μηνών και να υποβάλλουν αλλαγές στα οικεία προγράμματα στήριξης μόλις το κρίνουν απαραίτητο. Η ευελιξία αυτή επέτρεψε στα κράτη μέλη να θεσπίσουν νέα μέτρα, να βελτιστοποιήσουν τα μέτρα που ήδη εφαρμόζονται και να προσαρμόζουν τα μέτρα συχνότερα και, ανάλογα με την περίπτωση, λαμβάνοντας υπόψη την ταχέως μεταβαλλόμενη κατάσταση της αγοράς. Επιπλέον, η ευελιξία που καθιερώθηκε για την εφαρμογή του μέτρου πρώιμης συγκομιδής έδωσε στους επιχειρηματίες τον χρόνο που χρειάζονται για τον σχεδιασμό του μέτρου και για την εξεύρεση του απαιτούμενου εργατικού δυναμικού ώστε να λειτουργήσουν υπό τις δύσκολες συνθήκες λόγω της πανδημίας COVID-19.
                  
               
                     (6)
                  
                  
                     Καθώς η πανδημία COVID-19 αναμένεται να συνεχιστεί και μετά το τέλος του 2020 και, ως εκ τούτου, κατά τη διάρκεια σημαντικού μέρους του οικονομικού έτους 2021, θεωρείται αναγκαίο να παραταθεί η εφαρμογή των μέτρων για το οικονομικό έτος 2021.
                  
               
                     (7)
                  
                  
                     Επιπλέον, λόγω των δυσκολιών που ανέκυψαν κατά τη διαχείριση των εθνικών προγραμμάτων στήριξης κατά τη διάρκεια της τρέχουσας πανδημίας COVID-19, ορισμένα κράτη μέλη ανέφεραν ότι δεν είναι σε θέση να επανεξετάσουν τις τυποποιημένες κλίμακες μοναδιαίου κόστους που εφαρμόζονται σε ορισμένα μέτρα των εν λόγω προγραμμάτων και που θεσπίστηκαν σύμφωνα με το άρθρο 24 παράγραφος 1 του εκτελεστικού κανονισμού (ΕΕ) αριθ. 2016/1150 της Επιτροπής (3). Ως εκ τούτου, κατά τα έτη 2020, 2021 και 2022, τα κράτη μέλη θα πρέπει να έχουν τη δυνατότητα να παρατείνουν την περίοδο κατά την οποία διενεργείται η εν λόγω επανεξέταση των υπολογισμών, από ανά διετία, όπως προβλέπεται στο άρθρο 24 παράγραφος 3 του εν λόγω κανονισμού, σε ανά τετραετία μετά τους τελευταίους υπολογισμούς. Για να αποφευχθούν οι διακρίσεις, η ευελιξία αυτή θα πρέπει να ισχύσει αναδρομικά από την ημερομηνία έναρξης ισχύος του εκτελεστικού κανονισμού (ΕΕ) 2020/600.
                  
               
                     (8)
                  
                  
                     Συνεπώς, ο εκτελεστικός κανονισμός (ΕΕ) 2020/600 θα πρέπει να τροποποιηθεί αναλόγως.
                  
               
                     (9)
                  
                  
                     Προκειμένου να αποφευχθεί η διακοπή της εφαρμογής των μέτρων για την αντιμετώπιση της κρίσης στον αμπελοοινικό τομέα της Ένωσης και να διασφαλιστεί η ομαλή μετάβαση μεταξύ των δύο οικονομικών ετών, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης και να εφαρμοστεί αναδρομικά από τις 16 Οκτωβρίου 2020.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του εκτελεστικού κανονισμού (ΕΕ) 2020/600
            Το άρθρο 2 του εκτελεστικού κανονισμού (ΕΕ) 2020/600 τροποποιείται ως εξής:
            
                        1)
                     
                     
                        η παράγραφος 1 αντικαθίσταται από το ακόλουθο κείμενο:
                        
                           «1.   Κατά παρέκκλιση από το άρθρο 2 παράγραφος 1 του εκτελεστικού κανονισμού (ΕΕ) 2016/1150, τα κράτη μέλη μπορούν να θεσπίζουν, όσον αφορά τα μέτρα που αναφέρονται στο άρθρο 45 παράγραφος 1 στοιχείο α) και στα άρθρα 46 έως 52 του κανονισμού (ΕΕ) αριθ. 1308/2013, όταν είναι αναγκαίο κατά τη διάρκεια των οικονομικών ετών 2020 και 2021 αλλά το αργότερο έως τις 15 Οκτωβρίου 2021, τροποποιήσεις των εθνικών τους προγραμμάτων στήριξης του αμπελοοινικού τομέα, οι οποίες αναφέρονται στο άρθρο 41 παράγραφος 5 του κανονισμού (ΕΕ) αριθ. 1308/2013.»·
                        
                     
                  
                        2)
                     
                     
                        στην παράγραφο 2, η εισαγωγική φράση αντικαθίσταται από το ακόλουθο κείμενο:
                        
                           «2.   Κατά παρέκκλιση από το άρθρο 8 του εκτελεστικού κανονισμού (ΕΕ) 2016/1150, κατά τη διάρκεια των οικονομικών ετών 2020 και 2021, τα κράτη μέλη μπορούν:»·
                        
                     
                  
                        3)
                     
                     
                        προστίθεται η ακόλουθη παράγραφος 3:
                        
                           «3.   Κατά παρέκκλιση από το άρθρο 24 παράγραφος 3 του εκτελεστικού κανονισμού (ΕΕ) 2016/1150, κατά τα έτη 2020, 2021 και 2022, τα κράτη μέλη επανεξετάζουν τους υπολογισμούς που προβλέπονται στην παράγραφο 1 του εν λόγω άρθρου το αργότερο κατά το τέταρτο έτος μετά από εκείνο των προηγούμενων υπολογισμών και, εφόσον απαιτείται, προσαρμόζουν τις αρχικά θεσπισθείσες τυποποιημένες κλίμακες μοναδιαίου κόστους.».
                        
                     
                  
         
            Άρθρο 2
            Έναρξη ισχύος και εφαρμογή
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 16η Οκτωβρίου 2020. Ωστόσο, το σημείο 3 του άρθρου 1 εφαρμόζεται από την 4η Μαΐου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 27 Ιανουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) 2020/600 της Επιτροπής της 30ής Απριλίου 2020 σχετικά με παρέκκλιση από τον εκτελεστικό κανονισμό (ΕΕ) 2017/892, τον εκτελεστικό κανονισμό (ΕΕ) 2016/1150, τον εκτελεστικό κανονισμό (ΕΕ) αριθ. 615/2014, τον εκτελεστικό κανονισμό (ΕΕ) 2015/1368 και τον εκτελεστικό κανονισμό (ΕΕ) 2017/39 της Επιτροπής όσον αφορά ορισμένα μέτρα για την αντιμετώπιση της κρίσης που προκάλεσε η πανδημία COVID-19, (ΕΕ L 140 της 4.5.2020, σ. 40).
         
            (3)  Εκτελεστικός κανονισμός (ΕΕ) 2016/1150 της Επιτροπής, της 15ης Απριλίου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα εθνικά προγράμματα στήριξης του αμπελοοινικού τομέα (ΕΕ L 190 της 15.7.2016, σ. 23).